**ОРГАНИЗАЦИЯ НА СИСТЕМАТА ЗА РАЗДЕЛНО СЪБИРАНЕ НА МАСОВО РАЗПРОСТРАНЕНИ ОТПАДЪЦИ**

В съответствие с разпоредбите на екологичното законодателство, община Шабла е въвела системи за разделно събиране на редица излезли от употреба масово разпространени отпадъци – батерии, акумулатори, електрическо и електронно оборудване. За изпълнение на тези изисквания са сключени договори за сътрудничество между общината и организации по оползотворяване, които изпълняват задълженията на колективни системи от производители/ вносители на съответния вид стоки, за постигане на целите за рециклирането и оползотворяването им, след излизането им от употреба.

Събирането на излязло от употреба електрическо и електронно оборудване (ИУЕЕО) се изпълнява от „Елтехресурс“ АД, минимум два пъти годишно, след проведени информационни кампании, посредством мобилни екипи, които обикалят домове и офиси, по заявки. На всички граждани, предали неработещи електроуреди, дружеството предоставя ваучери за отстъпки при пазаруване във верига магазини «Технополис», а фирмите получават документи, съгласно Закона за управление на отпадъците (ЗУО). През 2017 и 2018 година в община Шабла са проведени по три кампании за събиране на ИУЕЕО, при които са предадени съответно 9,833 и 19,920 тона електроуреди. През 2019 г. проведите кампании са пет, при събрани общо 12,333 тона ИУЕЕО.

Негодните за употреба батерии и акумулатори (НУБА) се събират от „Екобатери“ АД. Системата за разделно събиране на НУБА представлява мрежа от 27 съда, разположени на обществено достъпни места на територията на община Шабла – административни сгради, кметства, училища и търговски обекти. Периодично батериите от тези съдове се събират и се извозват до рециклираща инсталация за оползотворяване. Количествата разделно събрани от съдовете НУБА, през последните три години са, както следва: 2017 г. – 0,620 т., 2018 г. – 0,426 т. и 2019 г. – 0,138 т.

Отпадъците от електрическото и електронно оборудване, ако не се третират, могат да бъдат опасни за човешкото здраве и околната среда, защото съдържат токсични метали, като олово, кадмий и живак. Съдържанието на отрови в различните батерии зависи от вида им – литиево-йонни, никел-кадмиеви и др., но като цяло батериите съдържат опасни за здравето елементи – живак, олово, кадмий, никел, цинк, литий, желязо, сребро, живак, различни киселини и др. Почти всички изброени съединения са канцерогенни, водят до мозъчни увреждания, хронични заболявания и са изключително опасни за бременни жени и за новородени деца. Затова е добре, следващия път като посегнем да сменим батериите на фотоапарата си или някой електроуред в дома си, да се замислим какво ще стане, ако ги изхвърлим неправилно – ще отрови почвата, после водата и по хранителната верига ще се върне отново при нас – като елемент, отровил ябълката ни или рибата, която ядем.

Когато изхвърляме тези опасни отпадъци разделно, ние създаваме условия те да бъдат рециклирани и използвани отново. Така спестяваме първични природни материали и енергия. Електрическото и електронно оборудване след рециклиране, понижава цената на тези уреди и значително намалява обема на депонираните отпадъци.